Document ID: 32003R1409

Κανονισμός (ΕΚ) αριθ. 1409/2003 της Επιτροπής
της 7ης Αυγούστου 2003
για τη θέσπιση παρέκκλισης από τον κανονισμό (ΕΟΚ) αριθ. 1915/83 περί ορισμένων διατάξεων εφαρμογής για την τήρηση λογιστικών στοιχείων για τη διαπίστωση των εισοδημάτων στις γεωργικές εκμεταλλεύσεις
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό αριθ. 79/65/ΕΟΚ του Συμβουλίου, της 15ης Ιουνίου 1965, περί δημιουργίας δικτύου γεωργικής λογιστικής πληροφόρησης για τα εισοδήματα και την οικονομική λειτουργία των γεωργικών εκμεταλλεύσεων στην Ευρωπαϊκή Οικονομική Κοινότητα(1), όπως τροποποιήθηκε τελευταία απο τον κανονισμό (ΕΚ) αριθ. 806/2003(2), και ιδίως το άρθρο 6 παράγραφος 2,
Εκτιμώντας τα εξής:
(1) Το άρθρο 3 του κανονισμού (ΕΟΚ) αριθ. 1915/83 της Επιτροπής(3) προβλέπει ότι το όργανο συνδέσμου διαβιβάζει το σύνολο των εντύπων της εκμετάλλευσης στην Επιτροπή το αργότερο εντός εννέα μηνών μετά το τέλος της λογιστικής χρήσης στην οποία αναφέρονται.
(2) Ο κανονισμός (ΕΚ) αριθ. 1251/2002 της Επιτροπής(4) προβλέπει, κατά παρέκκλιση από το πρώτο και το δεύτερο εδάφιο του άρθρου 3 του κανονισμού (ΕΟΚ) αριθ. 1915/83, χρονική περίοδο 22 μηνών για τη διαβίβαση των εντύπων της εκμετάλλευσης, για τις λογιστικές χρήσεις 2000 και 2001.
(3) Η παράταση της περιόδου είχε προβλεφθεί, μεταξύ άλλων, λόγω της εισαγωγής τροποποιήσεων στα έντυπα της εκμετάλλευσης.
(4) Για να δοθεί περισσότερος χρόνος στα όργανα συνδέσμου να προσαρμόσουν τα νέα έντυπα εκμετάλλευσης, κρίνεται σκόπιμο να προβλεφθεί, επίσης, για τη λογιστική χρήση 2002, παράταση της περιόδου για τη διαβίβαση των εντύπων της εκμετάλλευσης στην Επιτροπή.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της κοινοτικής επιτροπής για το δίκτυο γεωργικής λογιστικής πληροφόρησης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση του πρώτου και του δευτέρου εδαφίου του άρθρου 3 του κανονισμού (ΕΟΚ) αριθ. 1915/83, για τη λογιστική χρήση 2002, η προθεσμία για τη διαβίβαση των εντύπων της εκμετάλλευσης είναι δεκαπέντε μήνες.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Αυγούστου 2003.

Labels: 4
6